ออมสินเปิดแคมเปญ หนุนลูกหนี้ค้าขาย
ออมสินเปิดตัวแคมเปญสินเชื่อใหม่ เน้นผู้ประกอบการสตรีทฟู้ด แจกรถรางวัลใหญ่ ให้ของขวัญปีใหม่ลูกหนี้
21 ธ.ค. 2561

ออมสินเปิดตัวแคมเปญสินเชื่อใหม่ เน้นผู้ประกอบการสตรีทฟู้ด แจกรถรางวัลใหญ่ ให้ของขวัญปีใหม่ลูกหนี้
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารได้เปิดตัวแคมเปญ "ออมสินส่งสุข ใจดี...มีว้าว" โดยเริ่มตั้งแต่วันนี้-31 ส.ค. 2562 ให้กับลูกค้าประเภทสินเชื่อสตรีทฟู้ด สินเชื่อธุรกิจแฟรนไชส์ สินเชื่อธุรกิจห้องแถว และสินเชื่อโครงการธนาคารประชาชน รวมถึงผลิตภัณฑ์อื่นๆ ที่เกี่ยวข้อง คาดว่าจะมีลูกค้ากลุ่มนี้เพิ่มขึ้น 1.35 แสนราย
ทั้งนี้ ลูกค้าที่มีสิทธิเข้าร่วมกิจกรรมจะต้องเป็นผู้ที่ได้รับการอนุมัติสินเชื่อ และจัดทำนิติกรรมสัญญาสินเชื่อ 4 ประเภทดังกล่าว ในช่วงระหว่างวันที่ 1 ธ.ค. 2561-31 ส.ค. 2562 บัญชีละ 1 สิทธิ ยกเว้นสินเชื่อสตรีทฟู้ดที่ได้สิทธิการจับรางวัลบัญชีละ 2 สิทธิ โดยลูกค้าจะต้องมีวินัยทางการเงิน ผ่อนชำระปกติ และไม่มีการปรับปรุงโครงสร้างหนี้ ซึ่งรางวัลใหญ่สุดเป็นรถกระบะ
อย่างไรก็ตาม เพื่อส่งเสริมช่องทาง การขายและสร้างความสัมพันธ์ที่ดีกับลูกค้ากลุ่มดังกล่าว ธนาคารได้จัดงาน "Street Food Festival 2018" ระหว่างวันที่ 19-21 ธ.ค. 2561 ณ ธนาคารออมสิน สำนักงานใหญ่ เป็นการพัฒนาและยกระดับผู้ประกอบการร้านอาหารริมทางอย่างต่อเนื่อง